НЧ”Просвета 1905г.” – с.Дебнево, общ.Троян

Отчет за дейността през 2022г.

НЧ”Просвета 1905г.”- извор на духовност и любознание.

Тук, в Дебнево, читалището със своята близо 120 годишна история е огнище на пламенно родолюбие и високи нравствени добродетели, плод на неизмеримата жажда на българина за духовност и просвета. За всички нас то е самобитна и уникална институция, носител на вековна културна традиция. То ни дава възможност да се присъединим успешно към бързо глобализиращия се свят, като съхраним своята идентичност и културна специфика.

Б И Б Л И О Т Е Ч Н А Д Е Й Н О С Т

Многократно сме подчертавали, че читалищната библиотека е втори образователен център както за децата от селото, така и за тези от съседните села - Добродан и Гумощник, които се учат в нашето основно училище „Иван Вазов“. Затова ние се стремим да обогатяваме библиотечния фонд с нови детски книги и енциклопедии, чрез закупуване на нова литература, както и чрез разработване на проекти.

Новата литература която бе зачислена е както следва:

* 14 т. л-ра на стойност 119/сто и деветнадесет лв./, дарена от Вероника Димитрова Бързакова
* 4 т. л-ра на стойност 40/четиридесет лв./, дарена от фирма“Ойроспед“-гр. Пловдив
* 10 т. л-ра на стойност 54.40/петдесет и четири лв., 0.40ст./, дарена от Атанаска Дочева
* 19 т. л-ра на стойност 79.42/седемдесет и девет лв., о.42 ст./, дарена от Вероника Тодорова
* 1 книга на стойност 5лв. е дарена от Васил Чакърски, гр. Троян
* 1 книга на стойност 15лв. е дарена от Ламар
* 1 книга на стойност 15лв. е дарена от Димитър Баров гр. София и
* 2 книги на стойност 16 лв. са дарени от Диана Маркова, от гр. Троян

През годината читалището закупи 6т. л-ра на стойност 155лв/сто петдесет и пет лв./ от българския писател и режисьор Нидал Алгафари, който ни гостува през лятото.

Читалището кандидатства с проект към Министерство на културата “Българските библиотеки – съвременни центрове за четене и информираност“ – 2022. Проектът бе одобрен и се закупиха 75т. л-ра на стойност 1236.64 /Хиляда двеста тридесет и шест лв., 0.64 ст./ от ЕТ“Фата – Искра Петрова“, гр. София. Или в библиотеката са постъпили общо 133 т. л-ра на стойност 1735.46 /хиляда седемстотинтридесет и пет лв., 0.46 ст./. През годината не са правени отчисления на книги.

Всички книги, които са постъпили в библиотеката са регистрирани в Инвентарната книга на читалището и са описани в неговия компютър, във връзка със софтуерния продукт АБ - Автоматизирани библиотеки.

Посещенията в читалището към края на 2022г. са 702, като 497 от тях са за ползване на компютрите. Заетите библиотечни документи за цялата година са 439. Към 31.12.2022г. библиотечния фонд наброява 11 512т. л-ра. Читалищните членове през 2022г.са 83, като 68 от тях са действителни и 15 спомагателни. Проведени са едно годишно отчетно събрание, където бяха приети 7 младежи за читалищни членове, 4 заседания и едно извънредно Общо събрание. През отчетния период читалището бе абонирано за в-к ”Троян 21”, „Словото днес”, списанията „ Жената днес“ и „ Здравен журнал“.

Х У Д О Ж Е С Т В Е Н А С А М О Д Е Й Н О С Т

Всички знаем, че дейността на читалището се осъществява в тясно взаимодействие с училището, детската градина, пенсионерския клуб и кметството. Тяхната съвместна дейност породи и следните културни мероприятия през годината:

Новата 2022г. бе посрещната на площада пред читалището със заря, химна на Р. България и дунавско хоро. Вечерта бе озвучена с много и разнообразна музика от Аксел Заимов.

Във връзка с почти двойното увеличение на заболеваемостта в Община Троян, общинският кризисен щаб настойчиво препоръча да се ограничат до минимум всички масови мероприятия на закрито и строго да се спазват мерките, разписани от здравния министър, които важат до 31.03.2022г.

18 февруари – 149 г. безсмъртие. Подреждане на изложба от книги и снимков материал в читалнята, посветени на живота на Васил Левски.

25 февруари – Посещение на ученици от училището, които ни подариха една голяма мартеничка за здраве и късмет.

3 март – Факелно шествие, поднасяне на цветя на паметника в църквата и тържествена заря – проверка по случай 144г. от Освобождението на България от Османско иго.

14 април – Поставяне на снимков материал с текст към него, във връзка с 110г. от потъването на Титаник, където смъртта си намери нашият съселянин Тотю Колев Тотев.

15 април – Благотворителен концерт на детска танцова формация “Капките“ към танцов състав „Параскева Лаковска“в салона на читалището.

24 април – Празнуване на Великден в църквата“Света Параскева“- конкурс за най – интересно украсено яйце и за най – добър боец. Наградите за децата са осигурени от читалището.

22 май – съвместно с ОУ“Иван Вазов“- честване Деня на светите братя Кирил и Методий, на българската азбука, просвета и култура и на славянската кни-жовност.

28 май – Участие на ДТФ“Капките“в Арт фестивал за детско и младежко творчество „Новите звезди на България“ – Ловеч 2022, където нашите танцьори завоюваха първо място в раздел танцово изкуство. Ръководител Севин Михайлов.

1 юни – Честване Деня на детето, съвместно с ученици от училището и децата от детската градина и една година от сформиране на ДТС „Капките“. Празникът протече с много игри, танци и забавления. Всяко дете получи подарък от читалището, а великолепната торта и сокчетата бяха закупени с парите от благотворителния концерт на „Капките“.

27 юли – Музеят бе посетен от ученици, ръководени от г – жа Анелия Подаяшка, както и от група върастни, които прекарват лятото си в Дебнево.

18 юли – „Да поговорим за Левски“ – разговор – беседа за живота и делото на българския национален герой Васил Левски по случай 185г.от рождението му.

24 юли – Участие на ДТС “Капките“ в Националния фолклорен фестивал „Искри от миналото“- Априлци 2022, където нашите славни танцьори завоюваха отново първо място в раздел танцово изкуство. Ръководител Севин Михайлов.

6 август – Участие на „Капките“ в Празника на минералната вода в с.Шипково.

На 11 август 22г. Дебнево застина в шок и ужас. След кратко боледуване от нас завинаги си отиде Габриела Маринова – дългогодишен председател, изявен самодеец, хореограф на ТС“Параскева Лаковска,“ изключителен човек и приятел. С обичта и любовта си към българските народни хора, тя продължи делото на г - жа Лаковска, обучавайки децата на народни танци и изграждайки в характерите им редица добродетели, най – важните от които са родолюбието и патриотизма. Габи остава завинаги в нашите сърца със своята лъчезарна усмивка, със своята доброта и отзивчивост, със своята безгранична всеотдайност към българското танцово изкуство, към читалищното дело в Дебнево, към българщината.

12, 13 август – Участие на читалищните състави в международния фестивал, организиран от виртуозната акордеонистка ВероникаТодоро-ва“Там, край реката“. Тук за пръв път публиката се наслади на красотата от представения модерен балет на нашите деца, обучени от Ханде Коджахасанова.

На 20 септември се проведе извънредно Общо събрание, където Ханде Коджахасанова бе избрана за Председател на читалището, и бяха извършени промени в Устава. На това събрание се реши МТС“Параскева Лаковска да се ръководи от Николинка Христова, ДТС“Капките“ да се преименува на ДТС „Габриела Маринова“, с ръководител Севин Михайлов, а балетната група да се ръководи от Ханде Коджахасанова.

23 септември - Участие в дефилето на Празника на сливата в гр. Троян.

14 октомври – Петковден – Участие на читалищните състави в празника на Дебнево, курбана за здраве и 130г. от построяване на църквата “Света Параскева“.

12 ноември – „Възпоменание за Габи“..Откриване на паметна плоча на Габриела Маринова на читалищната сграда, презентация и спомени за нея. Организатор Веселка Денчева.

1 декември – Светване на светлините на елхата и сградата, с което се постави началото на Коледните и Новогодишни празници. Заслуга за красивото оформление на гирлянди и светлини имат децата от училището, ръководени от Севин Михайлов.

21 декември. Оформяне на Коледен базар във фоайето от училище и детска градина. Те бяха и в основата на Коледното тържество, където се насладихме на модерен балет, ръководен от Ханде Коджахасанова, изпълнения на пиано, заедно с магнетичната Вероника Тодорова, „Патиланска Коледа“ с г- жа Веселка Денчева, народни хора и песни.

Старата 2022 г. бе изпратена на 31 декември вечерта. Площада на читалището бе озвучен с много и разнообразна музика от Севин Михайлов. Точно в полунощ с химна на България бе оповестено настъпването Новата 2023г. Последваха народни хора и танци.

През летните месеци на годината своя доброволчески труд към читалището отдадоха ученикът Севин Михайлов и Николинка Христова, които всеки ден отделяха от времето си, за да го посветят на народните танци при малки и големи, с което продължиха делото на Габи.

Отдаваме своята благодарност и уважение и към Ханде Коджахасанова, която въведе децата в света на красивото модерно балетно изкуство, както и към г-жа Веселка Денчева, която по традиция е в основата на всички училищни и читалищни мероприятия.

С това приключва и скромната ни дейност за 2022г. Тя не би била реалност без подкрепата и помощта на цялото Настоятелство.

През цялата година се постарахме да поддържаме читалищната сграда в приличен вид, съобразно подписания договор с Община Троян. През 2022г.

бе извършен частичен ремонт на покрива на гримьорните и на тавана на сцената за сумата от 2400 лв. /Две хиляди и четиристотин лв./ от строителна фирма ДД Строй 21 гр. Троян.

Това в общи линии е отчетния доклад за дейността на НЧ“Просвета 1905г.“ през изминалата 2022г.

С уважение,

Секретар: Павлина Конишева

17.01.2023г.,

с. Дебнево